Sena wara l-formazzjoni tal-Gvern Tranżizzjonali Revitalizzat ta' Għaqda Nazzjonali, l-UE tieħu nota pożittiva tat-tħabbiriet reċenti dwar il-ġustizzja tranżizzjonali u n-nomina ta' xi gvernijiet lokali. Madankollu, ftit li xejn sar progress u għad hemm l-instabbiltà. L-UE tistenna li l-Gvern tas-Sudan t'Isfel ikompli u jaċċellera l-implimentazzjoni tal-Ftehim ta' Paċi. Is-sitwazzjoni umanitarja għadha waħda kritika u hija meħtieġa żieda immedjata fis-sistema kollha tar-rispons umanitarju mmexxi min-NU. Partijiet mill-pajjiż qed jiffaċċjaw kundizzjonijiet li probabbilment iwasslu għal karestija, u hija mbassra kriżi tal-ikel gravi fix-xhur li ġejjin, li taffettwa aktar minn 60% tal-popolazzjoni. Din is-sitwazzjoni hija kkawżata u aggravata minn livelli għolja ta' vjolenza f'partijiet kbar tal-pajjiż, li ħafna drabi hija politikament motivata. Għandhom isiru l-isforzi kollha biex il-popolazzjoni tiġi assistita u biex il-popolazzjoni ċivili tiġi protetta mill-vjolenza u mill-ksur u l-abbużi tad-drittijiet tal-bniedem. Huwa essenzjali li l-atturi kollha jiggarantixxu aċċess umanitarju sħiħ, sikur u mingħajr xkiel, f'konformità mad-Dritt Umanitarju Internazzjonali; jipproteġu l-ħaddiema umanitarji u r-riżorsi minn attakki, theddid u serq; u jneħħu l-ostakli burokratiċi formali u informali, inkluż diversi tariffi u taxxi. Dawn l-impedimenti qed idewmu l-assistenza ta' emerġenza li ssalva l-ħajjiet u qed inaqqsu l-impatt tal-fondi disponibbli biex jiġu megħjuna dawk fil-bżonn. L-implimentazzjoni rapida tal-Arranġamenti ta' Sigurtà tal-Ftehim ta' Paċi hija ta' importanza kbira. Din teħtieġ il-formazzjoni urġenti tal-Forzi Unifikati Neċessarji b'linja ta' kmand ċara u inklużiva. Għandhom jittieħdu miżuri għall-prevenzjoni u l-iskoraġġiment ta' kwalunkwe diżerzjonijiet militari ulterjuri minn naħa armata għall-oħra, li spiss ikunu akkumpanjati minn vjolenza kontra persuni ċivili u ksur tal-waqfien mill-ġlied. Huwa kruċjali li jitqiegħdu l-pedamenti għall-elezzjonijiet futuri li ser jimmarkaw it-tmiem tal-perjodu tranżitorju. Id-drittijiet tal-bniedem, inkluż id-drittijiet għal-libertà ta' espressjoni u ta' assoċjazzjoni huma kontinwament taħt pressjoni u theddid, u għadhom qed jiġu miksura u abbużati. Il-vjolenza sesswali fuq in-nisa u l-bniet hija mifruxa. Dawk kollha responsabbli, inkluż il-mexxejja tal-apparat tas-sigurtà li r-responsabbiltà diretta jew indiretta tagħhom f'dawn l-atti tissemma f'diversi rapporti tan-NU, għandhom jinżammu responsabbli. L-impunità kontinwa għall-ksur u l-abbużi tad-drittijiet tal-bniedem hija theddida għall-paċi fis-Sudan t'Isfel. F'dan ir-rigward, l-UE tilqa' d-deċiżjoni tal-Gvern li jagħti bidu għall-implimentazzjoni tad-dispożizzjonijiet tranżizzjonali dwar il-ġustizzja tal-Ftehim ta' Paċi, inkluża l-Qorti Ibrida, u tħeġġu biex jipproċedi mingħajr dewmien. Komponenti essenzjali oħra tal-governanza inklużiva previsti mill-Ftehim ta' Paċi għad iridu jiġu ffurmati, b'mod partikolari l-Parlament Revitalizzat, u kabinetti u assemblei sottonazzjonali. Il-kwota minima ta' 35% għall-parteċipazzjoni tan-nisa fil-governanza jeħtieġ li tiġi rispettata. L-UE tissottolinja l-importanza li jiġu appoġġati l-attivitajiet tal-Missjoni tan-Nazzjonijiet Uniti fis-Sudan t'Isfel (UNMISS) u l-Mekkaniżmu ta' Monitoraġġ u Verifika dwar Arranġamenti ta' Sigurtà ta' Waqfien mill-Ġlied u ta' Tranżizzjoni (CTSAMVM) biex jimplimentaw bis-sħiħ il-mandati tagħhom. F'dan ir-rigward, l-UE tikkundanna l-fatt li l-attivitajiet essenzjali għall-monitoraġġ tal-waqfien mill-ġlied u l-protezzjoni tal-popolazzjoni ċivili mill-UNMISS u s-CTSAMVM għadhom imxekkla u qed isiru aktar diffiċli b'riżultat taċ-ċaħdiet ta' aċċess, fil-maġġoranza tal-każijiet mill-Gvern. L-UE tieħu nota ta' xi sforzi reċenti mill-Gvern biex jikkonforma mal-Ftehim dwar l-Istatus tal-Forzi li kkonkluda man-NU, b'mod partikolari t-tnaqqis tar-restrizzjonijiet għall-aċċess filwaqt li tesprimi wkoll tħassib dwar il-ksur kontinwu tal-ftehim dokumentat mis-Segretarju Ġenerali tan-NU. L-UE tħeġġeġ lill-Gvern biex jieħu passi ulterjuri u jikkonforma bis-sħiħ mal-Ftehim dwar l-Istatus tal-Forzi. L-UE tappoġġa lill-Awtorità Intergovernattiva għall-Iżvilupp (IGAD) u l-istati membri tagħha fir-rwol ewlieni tagħhom fil-proċess ta' paċi fis-Sudan t'Isfel, u tistedinhom, kif ukoll lill-membri kollha, għall-Kummissjoni Konġunta Rikostitwita ta' Monitoraġġ u Evalwazzjoni, għal impenn saħansitra aktar proattiv, sabiex l-atturi politiċi kollha fis-Sudan t'Isfel jiġu mħeġġa jimplimentaw bis-sħiħ il-Ftehim ta' Paċi. Is-sigurtà sottoreġjonali tiddependi fuq il-paċi fis-Sudan t'Isfel. L-UE tfaħħar ukoll lill-Unjoni Afrikana għall-appoġġ tagħha għall-implimentazzjoni tal-aspetti ta' ġustizzja tranżizzjonali tal-Ftehim ta' Paċi. Dawk li jieħdu d-deċiżjonijiet fis-Sudan t'Isfel jistgħu u għandhom jagħmlu aktar biex iwettqu l-wegħdiet tagħhom ta' paċi u żvilupp u biex jindirizzaw l-isfidi soċjoekonomiċi, politiċi u ambjentali tal-pajjiż u l-poplu tiegħu. L-UE tibqa' impenjata li tassisti lill-poplu tas-Sudan t'Isfel biex jikseb l-aspirazzjoni tiegħu għall-paċi u l-prosperità u biex jibni Sudan t'Isfel stabbli u demokratiku. Jekk meħtieġ, l-UE ser tieħu miżuri restrittivi kontra persuni li jxekklu l-proċess politiku fis-Sudan t'Isfel, inkluż permezz ta' atti ta' vjolenza jew ksur ta' ftehimiet ta' waqfien mill-ġlied, jew kontra persuni responsabbli għal ksur serju jew abbużi tad-drittijiet tal-bniedem. L-UE tafferma mill-ġdid ir-rieda tagħha li tapprofondixxi s-sħubija tagħha mas-Sudan t'Isfel, inkluż permezz ta' Qafas ta' Responsabbiltà Reċiproka possibbli dwar il-kooperazzjoni futura mas-sħab internazzjonali. Sabiex Qafas bħal dan ikun vijabbli, iridu jitwettqu r-riformi deskritti fil-Ftehim ta' Paċi. B'mod partikolari, riformi li jsaħħu l-ġestjoni finanzjarja pubblika, it-trasparenza u r-responsabbiltà, b'mod partikolari fis-settur taż-żejt, jagħmlu s-settur tal-ġustizzja aktar effettiv, iniedu l-ħidma fuq il-kostituzzjoni permanenti u jiżguraw it-twassil tas-servizzi soċjali bażiċi u l-ispazju meħtieġ għas-soċjetà ċivili. L-UE tafferma mill-ġdid l-appoġġ tagħha għall-poplu tas-Sudan t'Isfel li b'kuraġġ jiġġieled kontra t-tbatijiet ikkawżati minn insigurtà tal-ikel, għargħar, tifqigħat ta' epidemiji u vjolenza mifruxa. L-UE ser tkompli ssaħħaħ ir-reżiljenza tal-popolazzjonijiet lokali u tipprovdi għajnuna umanitarja li ssalva l-ħajjiet lil dawk l-aktar vulnerabbli, inkluż dawk spostati internament u r-refuġjati, f'konformità mal-prinċipji tal-umanità, in-newtralità, l-imparzjalità u l-indipendenza. Il-Pajjiżi Kandidati r-Repubblika tal-Maċedonja ta' Fuq, il-Montenegro, is-Serbja u l-Albanija[1], il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u l-Liechtenstein, membri taż-Żona Ekonomika Ewropea, kif ukoll ir-Repubblika tal-Moldova, jallinjaw ruħhom ma' din id-dikjarazzjoni. [1]Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.